**ΠΡΟΓΡΑΜΜΑ ΚΕΝΤΡΙΚΗΣ ΣΚΗΝΗΣ**

**ΟΚΤΩΒΡΙΟΥ-ΝΟΕΜΒΡΙΟΥ-ΔΕΚΕΜΒΡΙΟΥ 2021**

Όπερα σε συναυλιακή μορφή • Νέα παραγωγή

***Η Κυρά* *Φροσύνη***

Παύλος Καρρέρ

**3 Οκτωβρίου 2021**

Ώρα έναρξης: 18.30

Αίθουσα Σταύρος Νιάρχος Εθνικής Λυρικής Σκηνής – ΚΠΙΣΝ

***Στο πλαίσιο του εορτασμού των 200 ετών από την έναρξη της Ελληνικής Επανάστασης***

Μουσική διεύθυνση: **Ηλίας Βουδούρης** • Διεύθυνση χορωδίας: **Αγαθάγγελος Γεωργακάτος**

Αλή Πασάς: **Διονύσης Σούρμπης** • Μουχτάρ: **Γιάννης Χριστόπουλος** • Φροσύνη: **Βασιλική Καραγιάννη** • Ιγνάτιος: **Τάσος Αποστόλου** • Χάμκω: **Τζούλια Σουγλάκου** • Ταχήρ: **Χάρης Ανδριανός**

Με την **Ορχήστρα** και τη **Χορωδία** της **ΕΛΣ**

***Η παραγωγή υλοποιείται με τη στήριξη της δωρεάς του Ιδρύματος Σταύρος Νιάρχος (ΙΣΝ) [***[***www.SNF.org***](https://www.snf.org/el/)***] για τη δημιουργία του επετειακού προγράμματος της Εθνικής Λυρικής Σκηνής για τα 200 χρόνια από την Ελληνική Επανάσταση του 1821.***

Σε μια επιστολή του προς τον Ανδρέα Λασκαράτο τον Οκτώβριο του 1859 ο Αριστοτέλης Βαλαωρίτης γράφει σχετικά με την πρώτη μεγάλη ποιητική του σύνθεση *Η Κυρά Φροσύνη*,που εκδόθηκε το ίδιο έτος: «Μου εμπήκε στο κεφάλι να δώσω εις το έθνος μου ένα ποίημα, όπου να έχει χαρακτήρα ελληνικόν. […] Ηθέλησα να είναι κυρίως ιστορικό, διά να δύναται να είναι ωφέλιμο τουλάχιστο ως τοιούτο».

Μόλις εννιά χρόνια αργότερα, ο Ζακυνθινός ποιητής Ελισαβέτιος Μαρτινέγκος (1832-1885) διασκευάζει σε λιμπρέτο την *Κυρά* *Φροσύνη* του Βαλαωρίτη για να τη μελοποιήσει ο επίσης Ζακυνθινός Παύλος Καρρέρ (1829-1896) – τη δεύτερη μετά τον *Μάρκο Μπότσαρη* «εθνική όπερα». Την παρουσιάζει στο Θέατρο «Απόλλων» της Ζακύνθου στις 16 Νοεμβρίου 1868 με επακόλουθες παραστάσεις σε Πάτρα, Αθήνα, Αλεξάνδρεια και άλλα κέντρα του ελληνισμού.

Πέρα από τα ιστορικά γεγονότα που έλαβαν χώρα τον Ιανουάριο του 1801 και περιγράφονται στην όπερα –ο παράνομος έρωτας της Ευφροσύνης Βασιλείου με τον γιο του Αλή Πασά Μουχτάρ και το τραγικό της τέλος επειδή δεν ενέδωσε στο ερωτικό πάθος του Αλή– ο Καρρέρ τονίζει ιδιαίτερα τη σχέση πατέρα-γιου (Αλή-Μουχτάρ), οι οποίοι βρίσκονται αντίζηλοι για την ίδια γυναίκα, καθώς και τη μεταστροφή και μετάνοια της Φροσύνης, που αποφασίζει να εγκαταλείψει την άνομη ζωή της και να επιστρέψει στα παιδιά της με κόστος την ίδια της τη ζωή: «Ως Ελληνίς ατρόμητος, μετανοημένη, ελεύθερη, στο μνήμα να ταφώ!» λέει στη μεγάλη της άρια της Β΄ Πράξης. Σε ένα ευρύτερο επίπεδο, στο πρόσωπο της μάρτυρος / ηρωίδας Φροσύνης συμβολίζεται ο ελληνισμός και η χριστιανοσύνη ενώ στο πρόσωπο του δυνάστη Αλή όλες οι συμφορές της Οθωμανικής Αυτοκρατορίας και του ισλαμισμού.

Ανεξάρτητα από το αν ο Καρρέρ γνώριζε την επιστολή του Βαλαωρίτη προς τον Λασκαράτο, το όραμά του ήταν ίδιο: όπερα με εθνικό περιεχόμενο και ιστορικό χαρακτήρα. Ο συνθέτης, βασισμένος στο τρέχον μουσικό ιδίωμα της ιταλικής οπερατικής γλώσσας –ιδιαίτερα του Βέρντι της περιόδου τoυ Risorgimento(της πολιτικής ένωσης της Ιταλίας)–, θα διαμορφώσει το προσωπικό του ύφος και θα βάλει τα θεμέλια για τη δημιουργία της ελληνικής όπερας.

Στο πλαίσιο του εμπλουτισμού του ιστορικού αρχείου του Οργανισμού και με τη στήριξη της δωρεάς του ΙΣΝ, η ΕΛΣ κατάφερε να αγοράσει από ιδιωτικό αρχείο τη μοναδική σωζόμενη χειρόγραφη παρτιτούρα καθώς και το δίγλωσσο σπαρτίτο της όπερας *Η Κυρά Φροσύνη* του Παύλου Καρρέρ.

Μέγας Δωρητής ΕΛΣ & Δωρητής επετειακού προγράμματος 2021 **Ίδρυμα Σταύρος Νιάρχος**

Σπονδυλωτή παράσταση όπερας και χορού • Νέα παραγωγή

***Δέσπω* του Παύλου Καρρέρ & *Ελληνικοί χοροί* του Νίκου Σκαλκώτα**

**16, 17, 23, 24 Οκτωβρίου 2021** •Ώρα έναρξης: 19.30 (Κυριακή 18.30)

Αίθουσα Σταύρος Νιάρχος Εθνικής Λυρικής Σκηνής – ΚΠΙΣΝ

***Στο πλαίσιο του εορτασμού των 200 ετών από την έναρξη της Ελληνικής Επανάστασης***

**Υπό την αιγίδα της Α.Ε. της Προέδρου της Δημοκρατίας Κατερίνας Σακελλαροπούλου**

***Η παραγωγή υλοποιείται με τη στήριξη της δωρεάς του Ιδρύματος Σταύρος Νιάρχος (ΙΣΝ) [***[***www.SNF.org***](https://www.snf.org/el/)***] για τη δημιουργία του επετειακού προγράμματος της Εθνικής Λυρικής Σκηνής για τα 200 χρόνια από την Ελληνική Επανάσταση του 1821.***

Όπερα

***Δέσπω*** τουΠαύλου Καρρέρ

Μουσική διεύθυνση: **Γιώργος Ζιάβρας** • Σκηνοθεσία: **Γιώργος Νανούρης** • Σκηνικά – Κοστούμια: **Άγγελος Μέντης** • Φωτισμοί: **Αλέκος Γιάνναρος** • Διεύθυνση χορωδίας: **Αγαθάγγελος Γεωργακάτος** • Επιμέλεια μουσικού κειμένου: **Γιάννης Σαμπροβαλάκης / Κέντρο Ελληνικής Μουσικής**

Ερμηνεύουν: **Άρτεμις Μπόγρη, Δημήτρης Πακσόγλου, Γιάννης Σελητσανιώτης, Διαμάντη Κριτσωτάκη** • Με την **Ορχήστρα** και τη **Χορωδία** της **ΕΛΣ**

Χορός

***Ελληνικοί χοροί*** τουΝίκου Σκαλκώτα

Μουσική διεύθυνση: **Γιώργος Ζιάβρας** • Προσαρμογή / μεταγραφή για ορχήστρα εγχόρδων: **Γιάννης Σαμπροβαλάκης / Κέντρο Ελληνικής Μουσικής** • Με την **Ορχήστρα** και μέλη του **Μπαλέτου** της **ΕΛΣ**

Α΄ Μέρος:***Εθνική ενηλικίωση***

Χορογραφία: **Πατρίσια Απέργη** • Καλλιτεχνική συνεργάτιδα: **Εύα Γεωργιτσοπούλου** • Σκηνικά: **Δημήτρης Νασιάκος** • Κοστούμια: **Πατρίσια Απέργη, Ειρήνη Γεωργακίλα** • Φωτισμοί: **Νίκος Βλασόπουλος** • Ηχητικός σχεδιασμός: **Αλέξανδρος Δράκος-Κτιστάκης** • Προβολές: **Κλεοπάτρα Κοραή**

Β΄ Μέρος: ***Finality***

Χορογραφία: **RootlessRoot – Λίντα Καπετανέα, Γιόζεφ Φρούτσεκ** • Σκηνικά: **Πάρις Μέξης** • Κοστούμια: **Ίζαμπελ Λόας** • Φωτισμοί: **Περικλής Μαθιέλλης** • Ηχητικός σχεδιασμός: **Χρήστος Παραπαγκίδης**

H Εθνική Λυρική Σκηνή, στο πλαίσιο των εορτασμών για τα 200 χρόνια από την Ελληνική Επανάσταση του 1821, παρουσιάζει δύο σπουδαία έργα της Επτανησιακής και της Εθνικής Σχολής σε μια ενιαία παράσταση όπερας και χορού, στην οποία συμμετέχει η Ορχήστρα, η Χορωδία, το Μπαλέτο και Μονωδοί της ΕΛΣ. Στο πρώτο μέρος οι *Ελληνικοί χοροί* του Νίκου Σκαλκώτα, οι οποίοι στηρίζονται στη γλώσσα του μοντερνισμού με στοιχεία από την ελληνική παραδοσιακή μουσική, χορογραφούνται εκ νέου από την Πατρίσια Απέργη και τους Λίντα Καπετανέα – Γιόζεφ Φρούτσεκ, σε μουσική διεύθυνση Γιώργου Ζιάβρα.Στο δεύτερο μέρος θα παρουσιαστεί η όπερα *Δέσπω* του Παύλου Καρρέρ, σε μουσική διεύθυνση Γιώργου Ζιάβρα και σκηνοθεσία Γιώργου Νανούρη, η οποία θεωρείται το «Πρώτον Ελληνικόν τραγικόν Μελόδραμα» και βασίζεται στο μονόπρακτο του Αντωνίου Μανούσου *Ο ηρωικός θάνατος της Δέσπως και των νυφάδων της εις τον πύργον του Δημουλά*.

Μέγας Δωρητής ΕΛΣ & Δωρητής επετειακού προγράμματος 2021 **Ίδρυμα Σταύρος Νιάρχος**

Χορηγός παράστασης **Τράπεζα Πειραιώς**

Συναυλία

Κύκλος Μίκης Θεοδωράκης

***Άξιον Εστί***

Μίκης Θεοδωράκης

**29, 31 Οκτωβρίου 2021**

Ώρα έναρξης: 19.30 (Κυριακή 18.30)

Αίθουσα Σταύρος Νιάρχος Εθνικής Λυρικής Σκηνής – ΚΠΙΣΝ

***Στο πλαίσιο του εορτασμού των 200 ετών από την έναρξη της Ελληνικής Επανάστασης***

Μουσική διεύθυνση: **Στάθης Σούλης**

Ερμηνεύουν: **Δημήτρης Πλατανιάς, Γιώργος Νταλάρας** • Αφηγητής: **Γιώργος Γάλλος**

Με την **Ορχήστρα** και τη **Χορωδία** της **ΕΛΣ**

***Η παραγωγή υλοποιείται με τη στήριξη της δωρεάς του Ιδρύματος Σταύρος Νιάρχος (ΙΣΝ) [***[***www.SNF.org***](https://www.snf.org/el/)***] για τη δημιουργία του επετειακού προγράμματος της Εθνικής Λυρικής Σκηνής για τα 200 χρόνια από την Ελληνική Επανάσταση του 1821.***

Η εκτέλεση του *Άξιον Εστί* από τις δυνάμεις της ΕΛΣ στο πλαίσιο του εορτασμού των διακοσίων ετών από την έναρξη της Ελληνικής Επανάστασης δεν μπορεί παρά να έχει έναν συμβολικό χαρακτήρα. Το *Άξιον Εστί* θα είναι η πρώτη εκδήλωση του κύκλου Μίκης Θεοδωράκης μετά τον θάνατο του σπουδαίου Έλληνα συνθέτη και είναι αυτονόητο ότι είναι αφιερωμένο στη μνήμη του. Καρπός της γόνιμης και εν πολλοίς ευφορικής περιόδου των αρχών της δεκαετίας του ’60, κατά την οποία το τραύμα του Εμφυλίου υποχωρούσε σταδιακά στο παρελθόν και νέες συλλογικότητες αναζητούσαν ενθουσιωδώς την πολιτιστική τους έκφραση, το έργο του Θεοδωράκη με τον πρωτοφανή προσδιορισμό «λαϊκό ορατόριο», βασισμένο στο ποιητικό έργο ζωής του Οδυσσέα Ελύτη, αποτέλεσε όχι μόνο ένα ορόσημο στη νεοελληνική μουσική και τη σταδιοδρομία του δημιουργού αλλά ταυτόχρονα και μια επαναστατική χειρονομία ώσμωσης ανάμεσα στο αισθητικό και το πολιτικό, τη διανόηση και τον λαό, την τέχνη και τη ζωή.

Γραμμένο μετά από παραίνεση του Ελύτη την περίοδο 1960-61 και σε συνέχεια της τολμηρής στροφής του Θεοδωράκη στη λαϊκή μουσική με τη μελοποίηση του *Επιτάφιου* του Γιάννη Ρίτσου, το *Άξιον Εστί* δισκογραφήθηκε και παρουσιάστηκε δημόσια μόλις το 1964 – χρονιά του διεθνούς φαινομένου του *Ζορμπά* και της εκλογής του συνθέτη ως βουλευτή της ΕΔΑ στη Β΄ Πειραιώς, περιφέρεια του δολοφονημένου Γρηγόρη Λαμπράκη. Η καθυστέρηση οφειλόταν στην αναζήτηση εκ μέρους του συνθέτη της εύθραυστης ισορροπίας που απαιτούσε η αποτολμούμενη σύνθεση του λαϊκότροπου υλικού με την ευρωπαϊκή παράδοση. Την ίδια περίοδο, εξάλλου, ο Θεοδωράκης επιδιδόταν στην προοδευτική και υπομονετική εργασία εξοικείωσης του ανειδίκευτου κοινού με τη συμφωνική αισθητική διά μέσου της δραστηριότητας της Μικρής Ορχήστρας Αθηνών, που ο ίδιος ίδρυσε το 1962.

Το αποτέλεσμα τον δικαίωσε και αναδείχθηκε απροσδόκητα στο εμπορικότερο απ’ όλα τα έργα του. Η επιτυχία όφειλε, αδιαμφισβήτητα, πολλά στο καλλιτεχνικό και συμβολικό βάρος των συντελεστών της πρώτης εκτέλεσης: του ηθοποιού Θόδωρου Δημήτριεφ στο μέρος του βαρύτονου-Ψάλτη, του Γρηγόρη Μπιθικώτση-λαϊκού τραγουδιστή και του Μάνου Κατράκη-Αναγνώστη. Παράλληλα, η φόρμα του έργου, που διατηρεί τις αναλογίες και την υφολογική τριχοτόμηση του ποιήματος του Ελύτη ανατρέχοντας ταυτόχρονα στα δομικά πρότυπα τόσο των *Παθών* του Μπαχ όσο και της Ορθόδοξης Θείας Λειτουργίας, το κατατάσσει σε ένα αξιόλογο σώμα ευρωπαϊκών έργων των μέσων του 20ού αιώνα που συνδυάζουν τις νεοκλασικές και θρησκευτικές αναφορές με την επίκαιρη ιδεολογική διαπραγμάτευση, όπως το *Ένα παιδί του καιρού μας* του Τίππετ και το, εντελώς σύγχρονο, *Πολεμικό Ρέκβιεμ* του Μπρίττεν. Κιβωτός της «μνήμης του λαού», αλλά και έντεχνο αποτύπωμα μιας εποχής, το *Άξιον Εστί* παραμένει ένα έργο προκλητικό, ενεργό και ανοιχτό σε νέες, απρόσμενες ερμηνευτικές προσεγγίσεις.

Μέγας Δωρητής ΕΛΣ & Δωρητής επετειακού προγράμματος 2021 **Ίδρυμα Σταύρος Νιάρχος**

Με την ευγενική υποστήριξη **My Market**

Ρεσιτάλ

***Σόνια Γιόντσεβα***

**4 Νοεμβρίου 2021**

Ώρα έναρξης: 19.30

Αίθουσα Σταύρος Νιάρχος Εθνικής Λυρικής Σκηνής – ΚΠΙΣΝ

Μουσική διεύθυνση: **Θ.Α.**

Με την **Ορχήστρα** της **ΕΛΣ**

Η Εθνική Λυρική Σκηνή και η ένωση «Μαζί για το Παιδί» παρουσιάζουν για πρώτη φορά στην Ελλάδα τη σπουδαία σταρ της όπερας Σόνια Γιόντσεβα, η οποία θα δώσει ένα μοναδικό ρεσιτάλ στην Αίθουσα Σταύρος Νιάρχος, με άριες από όπερες του Τζάκομο Πουτσίνι. Το ρεσιτάλ πραγματοποιείται με αφορμή τους εορτασμούς για τη συμπλήρωση των 25 ετών της ένωσης «Μαζί για το Παιδί», η οποία εργάζεται για την ευημερία παιδιών, νέων και οικογενειών που αντιμετωπίζουν τη φτώχεια, την αναπηρία, την κακοποίηση και την αρρώστια.

Η υψίφωνος Σόνια Γιόντσεβα έχει αναγνωριστεί ως μια από τις πιο καταξιωμένες και συναρπαστικές ερμηνεύτριες της γενιάς της. Αφότου σπούδασε πιάνο και φωνητική στην ιδιαίτερη πατρίδα της, το Πλόβντιφ, δίπλα στη Νέλλυ Κόιτσεβα, απέκτησε τον μεταπτυχιακό της τίτλο στη Γενεύη, σπουδάζοντας με την Ντανιέλ Μπορστ. Η Σόνια είναι απόφοιτος της ακαδημίας Le Jardin des Voix του Ουίλλιαμ Κρίστι.

Στις κορυφαίες στιγμές της καριέρας της συμπεριλαμβάνονται οι νέες παραγωγές της *Τόσκας* και του *Οθέλλου* στη Μητροπολιτική Όπερα της Νέας Υόρκης, όπου ερμήνευσε επίσης τον ρόλο του τίτλου στα έργα *Λουίζα Μίλλερ*, *Τραβιάτα* και *Γιολάντα*, αλλά και τη Μιμή στην *Μποέμ* και την Τζίλντα στον *Ριγολέττο*. Ερμήνευσε επίσης τον ρόλο του τίτλου στις όπερες *Νόρμα* (νέα παραγωγή) και *Τραβιάτα*, τη Μαργαρίτα στον *Φάουστ*, την Αντωνία στα *Παραμύθια του Χόφμαν*, τη Μικαέλα στην *Κάρμεν*, τη Μιμή και τη Μουζέττα στην *Μποέμ* στη σκηνή του Κόβεντ Γκάρντεν της Βασιλικής Όπερας του Λονδίνου. Συμμετείχε ακόμα στον *Πειρατή* (νέα σκηνοθεσία) και στην *Μποέμ* (Μιμή) στη Σκάλα του Μιλάνου, στη *Στέψη της Ποππαίας* (νέα παραγωγή) στο Φεστιβάλ του Ζάλτσμπουργκ, σε νέες παραγωγές της *Μήδειας* και της *Τραβιάτας* στην Κρατική Όπερα του Βερολίνου, και του *Ντον Κάρλος*, της *Μποέμ* και της *Γιολάντας* στην Όπερα του Παρισιού, όπου εμφανίστηκε επίσης στην *Τραβιάτα* και στη *Λουτσία ντι Λαμμερμούρ*. Πρόσφατα τραγούδησε την Τόσκα στην Κρατική Όπερα της Βαυαρίας στο Μόναχο και στην Κρατική Όπερα του Βερολίνου, τη Bιολέττα (*Τραβιάτα*) στο Φεστιβάλ του Μουσικού Μάη της Φλωρεντίας, τη Μήδειαστην Κρατική Όπερα του Βερολίνου, και τη Mιμή (*Μποέμ*) στο Κόβεντ Γκάρντεν. Τραγούδησε επίσης στον *Πειρατή* στο Θέατρο Ρεάλ της Μαδρίτης, στον *Οθέλλο* στο Μπάντεν-Μπάντεν και το Βερολίνο, στη *Γιολάντα* και τον *Οθέλλο* στη Μητροπολιτική Όπερα της Νέας Υόρκης. Συμμετείχε ακόμη στο εναρκτήριο γκαλά της καλλιτεχνικής περιόδου 2020/21 στη Σκάλα του Μιλάνου, σε χριστουγεννιάτικη συναυλία υπό τον Ομοσπονδιακό Πρόεδρο της Γερμανίας η οποία αναμεταδόθηκε από τη γερμανική τηλεόραση, στο Γκαλά Αιώνιας Μουσικής της Rolex στο Βερολίνο, στη Συναυλία του Παρισιού 2020, καθώς και σε γκαλά και σόλο συναυλίες στο Ζάλτσμπουργκ, τη Μαδρίτη, το Μόντε Κάρλο, τη Βουδαπέστη, την Πόλη του Μεξικού, τη Βερόνα και την Αμβέρσα.

H Σόνια Γιόντσεβα δισκογραφεί αποκλειστικά με τη Sony Classical, ενώ είναι global ambassador της Rolex.

Μέγας Δωρητής ΕΛΣ **Ίδρυμα Σταύρος Νιάρχος**

Τα έσοδα από το ρεσιτάλ θα δοθούν για τους σκοπούς της ένωσης **«Μαζί για το Παιδί»**

Μέγας Χορηγός **Rolex**

Χορηγός **Ίδρυμα Παύλου & Αλεξάνδρας Κανελλοπούλου**

Υποστηρικτές **Ferreti Group & Okeanis**

Όπερα για όλη την οικογένεια • Νέα παραγωγή

***Τα μαγικά μαξιλάρια***

Γιώργος Δούσης / Ευγένιος Τριβιζάς

**14, 21, 23, 28 Νοεμβρίου & 2, 4, 5, 12, 18, 19 Δεκεμβρίου 2021**

Ώρα έναρξης: 11.00 (πρωινές παραστάσεις & Κυριακή) / 18.30 (απογευματινές παραστάσεις τα Σάββατα 4 & 18/12)

Αίθουσα Σταύρος Νιάρχος Εθνικής Λυρικής Σκηνής – ΚΠΙΣΝ

***Στο πλαίσιο του εορτασμού των 200 ετών από την έναρξη της Ελληνικής Επανάστασης***

Μουσική: **Γιώργος Δούσης** • Λιμπρέτο: **Ευγένιος Τριβιζάς**

Μουσική διεύθυνση: **Νίκος Βασιλείου** • Σκηνοθεσία: **Νατάσα Τριανταφύλλη** • Σκηνικά: **Τίνα Τζόκα** • Κοστούμια: **Ιωάννα Τσάμη** • Κινησιολογία **Δήμητρα Μητροπούλου** • Φωτισμοί: **Γιώργος Τέλλος** • Διεύθυνση παιδικής χορωδίας: **Κωνσταντίνα Πιτσιάκου**

Συμμετέχουν οι μονωδοί: **Νικόλας Μαραζιώτης, Νίκος Κοτενίδης, Διονύσης Μελογιαννίδης, Βαγγέλης Μανιάτης, Γιώργος Ματθαιακάκης, Κωστής Ρασιδάκις, Γιάννης Κάβουρας** κ.ά.

Με **μικρό μουσικό σύνολο** και την **Παιδική Χορωδία** της **ΕΛΣ**, στο πλαίσιο της εκπαιδευτικής της αποστολής

***Η παραγωγή υλοποιείται με τη στήριξη της δωρεάς του Ιδρύματος Σταύρος Νιάρχος (ΙΣΝ) [***[***www.SNF.org***](https://www.snf.org/el/)***] για τη δημιουργία του επετειακού προγράμματος της Εθνικής Λυρικής Σκηνής για τα 200 χρόνια από την Ελληνική Επανάσταση του 1821.***

Μια φορά κι έναν καιρό, σε μια μακρινή χώρα που την έλεγαν Ουρανούπολη, βασίλευε ένας μισητός άρχοντας, ο Αρπατίλαος ο πρώτος. Μ’ ένα φτερό από κοράκι έγραφε νόμους, νόμους απαίσιους και φοβερούς. Νόμους που ανάγκαζαν τους υπηκόους του να δουλεύουνε ασταμάτητα στα ορυχεία. Νόμους που καταργούσαν τις Απόκριες, τα διαλείμματα των σχολείων, τα πάρτι των γενεθλίων και τις Κυριακές. Νόμους που όριζαν ότι όλα τα λούνα παρκ και οι παιδικές χαρές έπρεπε να κλείσουν και στη θέση τους να στηθούν πέτρινες φυλακές. Έτσι, παρότι είχε βγάλει πάνω από πενήντα νόμους που όριζαν ότι έπρεπε να τον αγαπάνε μέχρι σκασμού, δεν είναι ν’ απορεί κανείς που οι Ουρανουπολίτες αντιπαθούσαν φοβερά τον Αρπατίλαο. «Δεν σας αγαπάνε, επειδή τα βράδια ονειρεύονται…» εξήγησε ο μυστικοσύμβουλος Σαυρίλιος Βρισελιέ. Κι εφτά βδομάδες κι εφτά μέρες αργότερα, παρουσίασε τη νέα καταχθόνια εφεύρεσή του, που θα απάλλασσε μια και καλή τον Αρπατίλαο από τα όνειρα των υπηκόων του: τα μαγικά, εφιαλτικά μαξιλάρια. Μα ο Αρπατίλαος και το παλάτι του δεν λογάριασαν την αντίσταση των παιδιών της Ουρανούπολης…

Το διάσημο, πολυμεταφρασμένο και πολυβραβευμένο έργο του Ευγένιου Τριβιζά, μετά από μακρά σταδιοδρομία ως μυθιστόρημα και θεατρικό, διασκευάζεται από τον ίδιο τον συγγραφέα για πρώτη φορά σε όπερα για όλη την οικογένεια. Η μουσική του Γιώργου Δούση, πλούσια σε συναισθήματα, περιπλανιέται απολαυστικά στα σοκάκια της Ουρανούπολης δίνοντας σάρκα και οστά σε μια χούφτα αξέχαστους χαρακτήρες ενώ η σκηνοθεσία της Νατάσας Τριανταφύλλη αναζητά τον ποιητικό πυρήνα και την απελευθερωτική δύναμη ενός λυτρωτικού και ανεξάντλητου παραμυθιού. Ενταγμένη στο αφιέρωμα για τα 200 χρόνια από την έναρξη της Ελληνικής Επανάστασης, η παραγωγή των *Μαγικών μαξιλαριών* έρχεται για να εξυμνήσει τη φωτεινή δύναμη της αντίστασης σε κάθε απολυταρχία και σκοταδιστική τυραννία, θυμίζοντάς μας πως «ό,τι κι αν μας πάρουν, πάντα κάτι μένει που κανείς δεν το αγγίζει, κανείς δεν μας το παίρνει… Ελπίδα, όαση, παρηγοριά μας, θησαυρός στη συμφορά μας, μένουνε τα όνειρά μας».

Μέγας Δωρητής ΕΛΣ & Δωρητής επετειακού προγράμματος 2021 **Ίδρυμα Σταύρος Νιάρχος**

Χορηγός παράστασης **Ελληνικά Πετρέλαια**

Όπερα

***Η φόνισσα***

Γιώργος Κουμεντάκης

Ποιητικό κείμενο: **Γιάννης Σβώλος**, βασισμένο στο ομώνυμο «κοινωνικόν μυθιστόρημα»του Αλέξανδρου Παπαδιαμάντη

**3, 5, 28, 30 Δεκεμβρίου 2021** •Ώρα έναρξης: 19.30 (Κυριακή 18.30)

Αίθουσα Σταύρος Νιάρχος Εθνικής Λυρικής Σκηνής – ΚΠΙΣΝ

Μουσική διεύθυνση: **Βασίλης Χριστόπουλος** • Σκηνοθεσία: **Αλέξανδρος Ευκλείδης** • Συνεργάτιδα σκηνοθέτρια: **Αγγέλα-Κλεοπάτρα Σαρόγλου** • Σκηνικά: **Πέτρος Τουλούδης** • Κοστούμια: **Πέτρος Τουλούδης – Ιωάννα Τσάμη** • Φωτισμοί: **Βινίτσιο Κέλι** • Διεύθυνση χορωδίας: **Αγαθάγγελος Γεωργακάτος** • Διεύθυνση παιδικής χορωδίας: **Κωνσταντίνα Πιτσιάκου**

Στον ρόλο της Φραγκογιαννούς η **Μαίρη-Έλεν Νέζη** • Συμμετέχουν οι μονωδοί: **Άννα Στυλιανάκη, Τάσος Αποστόλου, Βαγγέλης Μανιάτης, Σοφία Κυανίδου, Γιάννης Χριστόπουλος, Γιάννης Γιαννίσης, Γιάννης Καλύβας** κ.ά.

Συμμετέχουν η **Ορχήστρα**, η **Χορωδία** και η **Παιδική Χορωδία** της **ΕΛΣ**, στο πλαίσιο της εκπαιδευτικής της αποστολής, καθώς και **πολυφωνικό σύνολο**

**Η παραγωγή υλοποιείται με τη στήριξη της δωρεάς του Ιδρύματος Σταύρος Νιάρχος (ΙΣΝ) [**[**www.SNF.org**](https://www.snf.org/el/)**] για την ενίσχυση της καλλιτεχνικής εξωστρέφειας της Εθνικής Λυρικής Σκηνής.**

Μια μεγάλη επιτυχία της Εθνικής Λυρικής Σκηνής και ταυτόχρονα ένας σημαντικός σταθμός για τη σύγχρονη ελληνική μουσική δημιουργία επιστρέφει στη σκηνή. Η όπερα *Η φόνισσα* του Καλλιτεχνικού Διευθυντή της Εθνικής Λυρικής Σκηνής Γιώργου Κουμεντάκη, η οποία πρωτοπαρουσιάστηκε το 2014 σημειώνοντας ιδιαίτερη καλλιτεχνική και εισπρακτική επιτυχία, έρχεται στην Αίθουσα Σταύρος Νιάρχος στις 3, 5, 28 και 30 Δεκεμβρίου 2021. Με τη σύνθεση της *Φόνισσας*, ο Γιώργος Κουμεντάκης δημιούργησε έναν απρόσμενο μουσικό κόσμο, εξελίσσοντας το προσωπικό μουσικό του ιδίωμα. Η μουσική του δεν επιχειρεί την αναβίωση της εποχής του έργου του Παπαδιαμάντη, αλλά μια «εσωτερική αναβίωση» του ψυχογραφήματος της ίδιας της Φραγκογιαννούς. H σύνθεση ακολουθεί κάθε βήμα της Φόνισσας – άλλοτε εξωτερικεύει τον ψυχισμό της και άλλοτε βυθίζεται στους σκοτεινούς και ανήλιαγους διαδρόμους της ψυχής της.

Ο Γιάννης Σβώλος, που υπογράφει το ποιητικό κείμενο, συμπύκνωσε την ιστορία της *Φόνισσας* στα ουσιώδη, κρατώντας ατόφιο τον λόγο του Παπαδιαμάντη. Η Χαδούλα ή Φραγκογιαννού, μια βασανισμένη μεσόκοπη γυναίκα που έχει αναλώσει τη ζωή της υπηρετώντας τους άλλους –γονείς, σύζυγο, παιδιά, εγγόνια–, απαυδισμένη και αντιλαμβανόμενη τη δυσμενή θέση των γυναικών σε φτωχές, αγροτικές κοινωνίες όπως η δική της, καταλήγει να πιστέψει ότι είναι αποστολή της να απαλλάξει τον κόσμο από τα κορίτσια. Ξεκινά στραγγαλίζοντας τη νεογέννητη εγγονή της και επαναλαμβάνει το φονικό, πνίγοντας και άλλα κορίτσια. Καταδιωκόμενη στα βουνά από τις αρχές, η Φραγκογιαννού αποφασίζει να εξομολογηθεί, αλλά χάνεται στη θάλασσα καθώς προσπαθεί να φτάσει στο ερημητήριο του Αγίου Σώστη.

Η σκηνοθεσία του Αλέξανδρου Ευκλείδη επιχειρεί να αποδώσει με ποιητικό τρόπο το ψυχικό τοπίο της ηρωίδας. Η παράσταση ισορροπεί ανάμεσα στη μεγάλη κλίμακα που επιβάλλει η παρουσία χορωδιακών σχημάτων και πρωταγωνιστών και τη μικροκλίμακα του εσωτερικού μονολόγου της Φραγκογιαννούς. Το σκηνικό και τα κοστούμια (σε συνεργασία με την Ιωάννα Τσάμη) του Πέτρου Τουλούδη συνθέτουν έναν σκοτεινό, υπόγειο, ενοχικό και γήινο κόσμο, όπου τα «πάθια» της Φραγκογιαννούς συνομιλούν με την υποβλητική φύση της Σκιάθου. Διευθύνει ο διακεκριμένος αρχιμουσικός Βασίλης Χριστόπουλος. Την Ορχήστρα της ΕΛΣ πλαισιώνουν τρεις μουσικοί επί σκηνής, καθώς και τέσσερα χορωδιακά σύνολα. Τη Χορωδία της ΕΛΣ διευθύνει ο Αγαθάγγελος Γεωργακάτος και την Παιδική Χορωδία της ΕΛΣ η Κωνσταντίνα Πιτσιάκου. Τον εξαιρετικά απαιτητικό ρόλο του τίτλου θα ερμηνεύσει η διακεκριμένη Ελληνίδα μεσόφωνος με τη διεθνή σταδιοδρομία Μαίρη-Έλεν Νέζη.

Μέγας Δωρητής ΕΛΣ **Ίδρυμα Σταύρος Νιάρχος**

Χορηγός **LIDL**

Μπαλέτο • Νέα παραγωγή

***Ο καρυοθραύστης***

Κωνσταντίνος Ρήγος / Πιοτρ Ίλιτς Τσαϊκόφσκι

**17, 19, 24, 26, 29, 31 Δεκεμβρίου 2021 & 2 Ιανουαρίου 2022**

Ώρα έναρξης: 19.30 (Κυριακή 18.30)

Αίθουσα Σταύρος Νιάρχος Εθνικής Λυρικής Σκηνής – ΚΠΙΣΝ

Μουσική διεύθυνση: **Ηλίας Βουδούρης** • Χορογραφία – Σκηνικό: **Κωνσταντίνος Ρήγος** • Συνεργάτιδα αρχιτέκτονας: **Μαίρη Τσαγκάρη** • Κοστούμια: **Deux Hommes**

Με την **Ορχήστρα**, τους **Α΄ Χορευτές,** τους **Σολίστ,** τους **Κορυφαίους** και το **Corps de ballet** της **Εθνικής Λυρικής Σκηνής**

Ο *Καρυοθραύστης*, η ομορφότερη ιστορία των Χριστουγέννων, έρχεται για να μαγέψει μικρούς και μεγάλους, σε μια νέα εντυπωσιακή χορογραφία του Διευθυντή του Μπαλέτου της ΕΛΣ Κωνσταντίνου Ρήγου. Από τις 17 Δεκεμβρίου και για 7 γιορτινές παραστάσεις στην Αίθουσα Σταύρος Νιάρχος της ΕΛΣ στο ΚΠΙΣΝ.

Ο *Καρυοθραύστης* δικαίως θεωρείται ένα από τα δημοφιλέστερα μπαλέτα του ρεπερτορίου, αφού η συναισθηματική δύναμη και η θεατρικότητα της μουσικής του Τσαϊκόφσκι μαγεύουν διαχρονικά τους μικρούς και μεγάλους θεατές. Στην αρχική δίπρακτη μορφή του, σε χορογραφία του Λεφ Ιβάνοφ και λιμπρέτο του Μαριύς Πετιπά, για το οποίο συνέθεσε τη μουσική του ο Τσαϊκόφσκι, ο *Καρυοθραύστης* πρωτοπαρουσιάστηκε στο αυτοκρατορικό θέατρο Μαριίνσκι της Αγίας Πετρούπολης στις 18 Δεκεμβρίου 1892. Η αρχική υπόθεση βασίζεται στο διήγημα *Ο καρυοθραύστης και ο βασιλιάς των ποντικιών* του Ε. Τ. Α. Χόφμαν. Ακολούθησαν αρκετές χορογραφίες, ανάμεσα στις οποίες του Ζωρζ Μπαλανσίν (1954), του Γιούρι Γκριγκορόβιτς (1966), του Τζων Κράνκο την ίδια χρονιά, του Ρούντολφ Νουρέγεφ (1967) και του Τζων Νώυμαϊερ (1971).

Ο Κωνσταντίνος Ρήγος σημειώνει για τη νέα χορογραφία του *Καρυοθραύστη*: «*Παραμονή Χριστουγέννων, η Κλάρα ανοίγει τα δώρα του νονού της και βρίσκει ένα παράξενο παιχνίδι, τον αγαπημένο της Καρυοθραύστη. Στον εύθραυστο παιδικό της κόσμο τα όνειρα και η πραγματικότητα μπερδεύονται γλυκά. Στην αγκαλιά του Καρυοθραύστη θα δει τα πιο υπέροχα όνειρα αλλά και τους πιο τρομακτικούς εφιάλτες. Στη νέα εποχή ο* Καρυοθραύστης *του Μπαλέτου της ΕΛΣ θα επιχειρήσει να αναδείξει τη σκοτεινή αλλά και τη φωτεινή, φαντασμαγορική πλευρά του γνωστού παραμυθιού. Ένας νέος παράξενος κόσμος δημιουργείται επί σκηνής, όπου το γυάλινο δωμάτιο-βιτρίνα της Κλάρας συναντά τα φωτεινά πολύχρωμα αντικείμενα που αιωρούνται στη σκηνή, τις μπαρόκ πύλες που οδηγούν στα υπόγεια του βασιλείου των ποντικών, αλλά και το πάμφωτο χριστουγεννιάτικο δέντρο. Τα κοστούμια των Deux Hommes στη δεύτερη συνεργασία με το Μπαλέτο της ΕΛΣ έρχονται να προσθέσουν εκείνο το άγγιγμα μαγείας που κάθε παραμύθι έχει ανάγκη*».

Μέγας Δωρητής ΕΛΣ **Ίδρυμα Σταύρος Νιάρχος**

Χορηγός παράστασης **Alpha Bank**

Συναυλία • Νέα παραγωγή

***Η Αμερικανική Επανάσταση μέσα από την κινηματογραφική μουσική***

**22, 23 Δεκεμβρίου 2021**

Ώρα έναρξης: 19.30

Αίθουσα Σταύρος Νιάρχος Εθνικής Λυρικής Σκηνής – ΚΠΙΣΝ

***Στο πλαίσιο του εορτασμού των 200 ετών από την έναρξη της Ελληνικής Επανάστασης***

Μουσική διεύθυνση: **θ.α.** • Καλλιτεχνική επιμέλεια: **Παναγής Παγουλάτος**

***Η παραγωγή υλοποιείται με τη στήριξη της δωρεάς του Ιδρύματος Σταύρος Νιάρχος (ΙΣΝ) [***[***www.SNF.org***](https://www.snf.org/el/)***] για τη δημιουργία του επετειακού προγράμματος της Εθνικής Λυρικής Σκηνής για τα 200 χρόνια από την Ελληνική Επανάσταση του 1821.***

«Αι αρεταί σας, ω Αμερικανοί, μας προσεγγίζουν εις εσάς, μ’ όλον ότι μας χωρίζουν ευρύταται θάλασσαι. Ημείς σας νομίζομεν πλησιεστέρους παρά τα γειτονεύοντα με ημάς έθνη, και σας έχομεν φίλους και συμπολίτας και αδελφούς, διότι είσθε δίκαιοι, φιλάνθρωποι και γενναίοι… Αποφασίζοντες να ζήσωμεν ή ν’ αποθάνωμεν διά την ελευθερίαν, συρόμεθα προς εσάς από δικαίαν συμπάθειαν· διότι εις τον τόπον σας εδιάλεξε να κατοική η ελευθερία, από μόνους εσάς λατρευομένη καθώς ελατρεύετο από τους πατέρας μας…» Έτσι έγραφε το 1821 ο Πετρόμπεης Μαυρομιχάλης στον υπουργό Εξωτερικών των Ηνωμένων Πολιτειών Τζων Κουίνσυ Άνταμς, συνοψίζοντας σε λίγες λέξεις το διαδεδομένο αίσθημα συγγένειας που ανήγαγε την Αμερικανική Επανάσταση σε προγονικό συμβάν και πηγή έμπνευσης όχι μόνο για τον ελληνικό εθνικοαπελευθερωτικό Αγώνα, αλλά και για ολόκληρη την –κατά Χόμπσμπωμ– ευρωπαϊκή «εποχή των επαναστάσεων».

Επική στην εμβέλειά της και θεαματική στις δραματικές της μεταπτώσεις, η Αμερικανική Επανάσταση αποτέλεσε το θέμα ή τον ιστορικό περίγυρο ενός τεράστιου αριθμού κινηματογραφικών ταινιών, τόσο εντός όσο και εκτός της επίσημης χολλυγουντιανής παραγωγής. Πολλές από αυτές είχαν την τύχη να επενδυθούν με μουσικές συνθέσεις συμφωνικής αισθητικής, εξαιρετικής ποιότητας και μεγαλόπνοης έμπνευσης, χάρη στην καλλιτεχνική συμβολή διακεκριμένων συνθετών που βραβεύτηκαν επανειλημμένα με Όσκαρ ή άλλα σημαντικά βραβεία.

Μέσα από τις συνθέσεις δεξιοτεχνών συνθετών (όπως οι Τζων Κοριλιάνο, Τζων Ουίλλιαμς, Χανς Τσίμμερ, Μαξ Στάινερ, Μπέρναρντ Χέρμαν κ.ά.) από ολόκληρη την ιστορία της «έβδομης τέχνης» –μιας τέχνης που καθόρισε την αμερικανική πολιτιστική ιστορία σε όλη τη διάρκεια του 20ού αιώνα ως τις μέρες μας διασκελίζοντας με μοναδικό τρόπο τις περιοχές του δημοφιλούς και του λόγιου–, η Εθνική Λυρική Σκηνή αποδίδει φόρο τιμής σε μια επανάσταση που προηγήθηκε μεν της Ελληνικής, οδήγησε ωστόσο στην κατάρτιση ενός συνταγματικού μοντέλου πολιτειακής διακυβέρνησης βασισμένου στα πρότυπα και ιδεώδη της αρχαιοελληνικής δημοκρατίας.

Μέγας Δωρητής ΕΛΣ & Δωρητής επετειακού προγράμματος 2021 **Ίδρυμα Σταύρος Νιάρχος**

**Με την υποστήριξη της Πρεσβείας των ΗΠΑ στην Αθήνα,** για τον εορτασμό των 200 Χρόνων Φιλίας μεταξύ της Ελλάδας και των Ηνωμένων Πολιτειών Αμερικής